劉公詩
作者：孔武仲
朝代：宋

paragraphs: 原甫吾不識，聞之士大夫。
少時已絕羣，卓犖千里駒。
讀書足智慮，萬卷力有餘。
善發六藝藴，高談詆先儒。
天文地理學，道藏及浮屠。
纎悉無不講，講之皆粲如。
文章弄豪贍，咳唾玉與珠。
避落八極間，買者論錙銖。
爲人又挺特，不與俠者俱。
伉健虎獨步，軒昂鶴仍孤。
身雖登兩禁，未及秉鈞樞。
爽氣隨沆瀣，斂收入清都。
嗟嗟劉夫子，信是荀揚徒。
冨貴非窮愁，而復多著書。
荒城過宿雨，古寺入平蕪。
鬱鬱壁上詩，奎鈎照天衢。
我來值日暮，篝火爲踟蹰。
想見其風骨，磊落眉宇踈。
邦人好事少，不以玉石摹。
歳月更久遠，彫摧逐泥塗。
作詩貴述美，聊用贊不渝。